b'\n_START_ARTICLE_\nReceptor CXCR4\n_START_PARAGRAPH_\nReceptor CXCR4 (angl. C-X-C chemokine receptor type 4 = C\xe2\x80\x93X-C kemokinski receptor tipa 4), tudi fuzin ali CD184 (ozna\xc4\x8devalec pripadnosti 184) je beljakovina, ki jo zapisuje gen CXCR4. Receptorji CXCR4 se izra\xc5\xbeajo na povr\xc5\xa1ini razli\xc4\x8dnih celic, vklju\xc4\x8dno z razli\xc4\x8dnimi podvrstami belih krvni\xc4\x8dk, krvotvornimi mati\xc4\x8dnimi celicami in nekrvotvornimi celicami, kot so endotelijske in epitelijske celice.\n_START_SECTION_\nVloga\n_START_PARAGRAPH_\nCXCR-4 je \xce\xb1-kemokinski receptor, specifi\xc4\x8den za iz stromalnih celic pridobljen faktor 1 (SDF-1, angl. stromal-derived-factor-1), molekulo z mo\xc4\x8dno kemotakti\xc4\x8dno aktivnostjo za limfocite._NEWLINE_Poleg privabljanja limfocitov na mesto vnetja, ka\xc5\xbee, da imajo receptorji CXCR4 s svojim ligandom SFD-1 pomembno vlogo pri hematopoezi (tvorbi krvnih celic) in razvojnih procesih, kot so organogeneza, o\xc5\xbeiljenje (vaskularizacija) in embriogeneza._NEWLINE_Receptor CXCR4 je tudi eden od kemokinskih receptorjev, ki jih virus HIV uporabi, da lahko oku\xc5\xbei celice pomagalke (celice T CD4). Izolirani sevi virusa HIV, ki so zmo\xc5\xbeni pri oku\xc5\xbebi celice izrabiti receptor CXCR4, se imenujejo T-celi\xc4\x8dno tropni izolati. Praviloma so ti virusi zaznavni pozno v poteku oku\xc5\xbebe. Ni znano, ali je pojav virusov HIV, ki uporabljajo pri inficiranju celic receptor CXCR4, posledica ali vzrok imunske pomanjkljivosti._NEWLINE_V endometriju (materni\xc4\x8dni sluznici) se koli\xc4\x8dina receptorjev CXCR4 pove\xc4\x8duje v \xc4\x8dasu ugnezditvenega okna (faza pripravljenosti endometrija na oploditev) tekom naravnega ali s hormonskim nadomestnim zdravljenjem uravnavanega cikla. Obstajajo domneve, da je vklju\xc4\x8den v adhezijsko fazo ugnezditve oplojenega jaj\xc4\x8deca._NEWLINE_SFD-1, ligand receptorja CXCR4, je pomemben tudi za zaostajanje krvotvornih mati\xc4\x8dnih celic v kostnem mozgu ter njihovo fazo mirovanja. Do nedavneda je veljalo, da je receptor CXCR4 specifi\xc4\x8den le za SFD-1 (sicer je za nekatere druge kemokinske receptorje zna\xc4\x8dilno, da se nanje ve\xc5\xbeejo \xc5\xa1tevilni razli\xc4\x8dni ligandi), vendar novej\xc5\xa1i dokazi ka\xc5\xbeejo, da je tudi ubikvitin naravni ligand receptorja CXCR4. Ubikvitin je majhna iz 76 aminokislin sestavljena konservativna beljakovina, zna\xc4\x8dilna nasploh za evkariontske celice. Poznana je zlasti njegova znotrajceli\xc4\x8dna vloga, kjer ubikvitilacija (vezava ubikvitina) beljakovin le-te ozna\xc4\x8di za razgradnjo s pomo\xc4\x8djo ubikvitin-proteasomskega sistema. Dokazi na \xc5\xa1tevilnih \xc5\xbeivalskih modelih ka\xc5\xbeejo, da je ubikbitin protivnetni imunski modulator in endogeni nasprotnik molekul, ki spodbujajo vnetne po\xc5\xa1kodbe. It is speculated this interaction may be through CXCR4 mediated signalling pathways.\n_START_SECTION_\nKlini\xc4\x8dni pomen\n_START_PARAGRAPH_\nZdravila, ki zavirajo receptor CXCR4, mobilizirajo krvotvorne mati\xc4\x8dne celice, da zapustijo kostni mozeg in odpotujejo v krvni obtok kot periferne krvne mati\xc4\x8dne celice. Mobilizacija perifernih krvnih mati\xc4\x8dnih celic je pomembna pri presaditvi krvotvornih mati\xc4\x8dnih celic (ki pomeni alternativo presaditvi kirur\xc5\xa1ko pridobljenega kostnega mozga) in se trenutno dosega z uporabo zdravil, kot je G-CSF. Pleriksafor je zdravilo, ki je bilo nedavno odobreno za rutinsko klini\xc4\x8dno uporabo in je neposredni blokator receptorja CXCR4. Je zelo u\xc4\x8dinkovit spodbujevalec mobilizacije krvotvornih mati\xc4\x8dnih celic.'